Jelgavas 4.vidusskolas skolēnu, vecāku, pedagogu, absolventu

Atklātā vēstule

Valsts prezidentam Raimondam Vējonim

Ministru prezidentam Krišjānim Kariņam

Izglītības un zinātnes ministrei Ilgai Šuplinskai

Kultūras ministrei Dacei Melbārdei

Saeimas Budžeta un finanšu (nodokļu) komisijas priekšsēdētājam

Mārtiņam Bondaram

Saeimas Izglītības, kultūras un zinātnes

komisijas priekšsēdētājam Arvilam Ašeradenam

*Jo pret savas mātes dziesmu*

*var tikai savējie.*

*Tie paši, kam jauna dzīve*

*un jauni nami.*

*Tikai tie var pa īstam samīdīt*

*savas mātes dziesmu –*

*Pašu auklētie, pašu auklētie*

*pekaināmi kājiņāmi.*

*(I.Ziedonis.)*

Visa Latvija ir satraukusies par IZM plāniem no 2020./2021.mācību gada pārtraukt finansēt profesionāli orientēta virziena pamatizglītības programmu 21014111(mūzika). Šīs programmas realizācijai nepieciešams palielināts finansējuma koeficients 1,3. Ja grupu stundas un korus tas skar mazāk, tad instrumenta apguve (viena stunda nedēļā) vairs nav iespējama.

Ar šo atklāto vēstuli Jelgavas 4.vidusskolas vecāki, absolventi, skolēni un skolotāji izsaka neapmierinātību ar plānotajām reformām un aicina tās pārskatīt un atcelt.

Četrdesmit divos pastāvēšanas gados Jelgavas 4. vidusskolas mūzikas novirziena darbam augstu novērtējumu devuši gan Latvijas, gan starptautiskie mūzikas profesionāļi. Pagājušajā gadā, kad Jelgavas 4.vidusskolā notika 26. Eiropas Mūzikas skolotāju konference, pēc skolas mūzikas novirziena kolektīvu un individuālo izpildītāju koncerta visi labākie Eiropas un arī pasaules mūzikas skolotāji piecēlās kājās un ar ilgiem aplausiem godināja to, ko var paveikt mūsu bērni un skolotāji! Eiropa mūs apbrīno un arī apskauž par iespēju bērniem šādā līmenī apgūt prasmi muzicēt un uzstāties!

Šo gadu laikā skolas kolektīvi un individuālie izpildītāji pārstāvējuši mūsu valsti dažādos starptautiskos festivālos, konkursos un koncertos. Ir muzicēts Ukrainā, Krievijā, Dienvidkorejā, Moldāvijā, Lietuvā, Igaunijā, Vācijā, Nīderlandē, Čehijā, Somijā, Ungārijā, Austrijā, Itālijā, Beļģijā, Polijā, Francijā un Spānijā, apliecinot kolektīvu spēju uzstāties mākslinieciski augstvērtīgi un radoši. Nepieminot visus sasniegumus, izcelsim pašus nozīmīgākos:

2014.gadā meiteņu koris “Spīgo” Pasaules koru olimpiādē ieguva divas Zelta medaļas – Jauniešu viendabīgo koru un Tautas mūzikas grupā, bet Bērnu koris kļuva par Pasaules koru olimpiādes čempioniem Bērnu koru kategorijā. 2015.gadā meiteņu koris “Spīgo” Čehijā 43.starptautiskajā koru festivālā “Olomouc 2015” ieguva **Zelta medaļu Tautas mūzikas grupā un Zelta medaļu Jauniešu koru grupā, kā arī izcīnīja festivāla Grand Prix. 2017.gadā pirmajā Eiropas koru Eirovīzijā izcīnīja 3.vietu.** 2018.gadā Montrē koru konkursā Šveicē ieguva 1.vietu sieviešu koru grupā un konkursa **Grand Prix**. Skolas kori un pūtēju orķestris spoži sevi apliecinājuši arī dažādos Latvijas muzikālajos pasākumos. Meiteņu koris “Spīgo” 2018.gadā XXVI Vispārējos latviešu Dziesmu un XVI Deju svētkos ieguva svētku Lielo balvu un Latvijas labākā sieviešu kora titulu, Lielā balva iegūta arī Latvijas skolu jaunatnes devītajos un desmitajos dziesmu un deju svētkos.

Kvalitātes apliecinājums mūzikas novirziena darbam ir arī Maestro Raimonda Paula sadarbība ar skolas kolektīviem – 2013. gadā Mūzikas novirziena 35 gadu jubilejas koncertā, 2018. gadā meiteņu kora “Spīgo” koncertprogrammā “Ja man saule roku dotu” un 2019.gadā meiteņu kora “Spīgo” koncertprogrammā “Pūpoliņi un zvirbulīši”.

Katru mācību gadu skolā mācības uzsāk viena mūzikas novirziena klase, un kopā no 1. līdz 9.klasei šo programmu apgūst aptuveni 250 skolēnu. Vecāku mērķis, izvēloties saviem bērniem šo programmu, ir ļaut viņiem ne tikai padziļināti mācīties mūziku un apgūt instrumenta spēli, bet arī mācīties muzicēt ansambļos, koros (īpaši tradicionālo *a cappella* daudzbalsību, kas nodrošina Dziesmu svētku tradīciju turpināšanu), orķestros, veicinot sadarbības, uzstāšanās un radošās darbības prasmes. Reforma paredz plašas specializācijas iespējas vidusskolas posmā, taču bez specializācijas jau sākumskolā un pamatskolā visas iepriekš minētās prasmes nav iespējams attīstīt, vismaz mūzikā noteikti nē.

Mēs cīnīsimies par iespēju nodrošināt bērniem profesionālu izaugsmi un konkurētspēju darba tirgū. Ja pazaudēsim iestrādes jauniešu muzikālajā izglītībā, tad pēc dažiem gadu desmitiem Dziesmu svētku tradīcija būs zudusi.

Šī vēstule nolasīta 2019.gada 15.maijā Ģimenes dienas koncertā, kurā muzicē visi skolas mūzikas novirziena kolektīvi un individuālie izpildītāji. Mūsu aicinājums – pārskatīt un atcelt pamatizglītības standarta reformas, kas no 2020./2021. mācību gada paredz nefinansēt profesionāli orientēto novirzienu programmas skolās!

Ievērojot minēto, lūdzam Izglītības un zinātnes ministrijai:

1) izvērtēt grozījumus Vispārējās izglītības likumā un sniegt to novērtējumu;

2) uzdot kompetentajām institūcijām sagatavot priekšlikumus normatīvā regulējuma pilnveidei.